De to politimennene ble brakt til sykehuset i Kristiansand. De skal ikke være livstruende, men alvorlig skadet.

Politiet har sperret av et område i sentrum. Foto: Hans Erik Weiby/NRK

Hendelsen skjedde utenfor et bankbygg i Vennesla sentrum ved 15.15-tiden fredag ettermiddag.

En snau time senere meldte politiet at en person er pågrepet.

– En mulig gjerningsmann er pågrepet. Politiaksjonen fortsetter til vi har endelig avklaring på om dette er rett mann, opplyste politiet.

Kort tid senere avsluttet politiet aksjonen.

Se video fra pågripelsen. Du trenger javascript for å se video. Se video fra pågripelsen.

– Anses som farlig

Store deler av Vennesla sentrum ble avstengt under politijakten på gjerningsmannen, ifølge Vennesla Tidende.

– Mannen anses som farlig, opplyste politiet.

Et øyenvitne fortalte til Fædrelandsvennen at han observerte en mann med noe som lignet en finlandshette som kom gående mot en Prix-butikk.

En mann er pågrepet i sentrum av Vennesla. Foto: Odd Rømteland/NRK

Kledd i sivil

– Vi sto og monterte et juletre. Plutselig kom en mann løpende tilbake gjennom lekeparken. Han var stukket i halsen med kniv, fortalte vitnet.

Vitnet sa at de var flere som hjalp den knivstukne mannen som viste seg å være polititjenestemann.

– Vi la ham på en benk og holdt papir mot halsen hans. Da så vi politiskiltet han hadde rundt halsen. Han var kledd i sivil, fortalte vitnet.

Det var politihelikopter fra Oslo på vei til Sørlandet for å bistå i jakten etter gjerningsmannen. Dette ble tilbakekalt før det nådde frem til Vennesla.

Behandles for knivskader

– Vi ber folk som kan ha sett hva som skjedde om å melde seg, sier stabsjef i Agder-politiet, Jon Kvitne til NRK.

Han sier politiet ønsker vitner for å få en bedre forståelse av hendelsesforløpet.

– Dette er en svært alvorlig sak og polititjenestemennene blir ivaretatt på en best mulig måte, sier Kvitne i en pressemelding fra Agder-politiet.

I pressemeldingen bekrefter politiet at begge politimennene var kledd i sivil. Politiet påpeker at de to hadde synlig politiskilt.

- Situasjonen under kontroll

Ved 18.00-tiden fortalte politiet at de anså situasjonen som under kontroll.

– Taktisk og teknisk etterforskning er iverksatt, ifølge assisterende stabssjef i Agder politidistrikt, Jon Kvitne.

Mannen som er pågrepet, ble siktet for å ha angrepet og knivstukket to polititjenestemenn.

– Han kommer til å bli undersøkt av helsepersonell knyttet til sin psykiske helse, opplyste Kvitne.

Gjerningsmannen er etnisk norsk, ifølge politiet.